**Inštitut za proučevanje enakosti spolov**

**ENAKOST SPOLOV NA SLOVENSKEM POLITIČNEM PARKETU**

**Volitve 2018: raziskava o enakosti spolov v politiki**

Za potrebe neodvisne raziskave o enakosti spolov na slovenskem političnem parketu smo vse politične stranke, ki jim je javnomnenjska anketa agencije Delo stik med 29. marcem in 5. aprilom pokazala več kot 1 odstotek glasov na volitvah, povprašali o njihovem razumevanju enakosti spolov v Sloveniji. Vsem smo zastavili samo tri vprašanja[[1]](#footnote-1):

* **Kaj razumete pod pojmom enakost spolov?**
* **Ali se vam zdi, da je v Sloveniji za enakost spolov ustrezno poskrbljeno?**
* **Za kakšne ukrepe na področju zagotavljanja enakosti spolov in enakih možnosti žensk in moških bi si prizadevali v Državnem zboru?**

Že pri prvem vprašanju (**Kaj razumete pod pojmom enakost spolov?**) so iz podanih odgovorov očitne precejšne razlike. Medtem, ko si SAB, SD, Solidarnost, LMŠ, Levica in LAČiZS pri opredeljevanju enakosti spolov pretežno pomagajo z besednimi zvezami 'enaka obravnava', 'dejanska enakost' in 'enake možnosti', na strani NSi, SLS in Zedinjene Slovenije v večji meri zaznamo sklicevanje na 'enakopravnost'.

Tovrstni opredelitvi sta namreč vsebinsko različni: termin 'enakopravnost spolov' je širši množici sicer morda bliže, ker se ga je uporabljalo že v prejšnjem političnem sistemu. Vendar pa se z njim poudarja predvsem pravno enakost moških in žensk. Sodobni koncept 'enakost spolov' pa poleg pravno-formalne podlage (*de jure*) enakosti, vsebuje še zavzemanje za enak položaj spolov, torej za dejansko (*de facto*) enakost. Enakost po zakonu namreč še ne zagotavlja enakega  *položaja žensk in moških v družb in različnih sferah njihovega delovanja*. Če govorimo zgolj o enakopravnosti, izgubimo družbeni vidik enakosti; če govorimo o enakih možnostih in enaki udeležbi pri delitvi rezultatov družbenega razvoja, ne zanikamo enakopravnosti, saj ta v ozadju še zmeraj ostaja kot pravna podlaga (Ministrstvo za delo, družino, socialne zadeve in enake možnosti, 2018).

Glede na zgoraj zapisano, je mogoče odgovore strank razvrstiti v dve kategoriji. Nekatere stranke so mnenja, da gre pri uporabi besedne zveze 'enakost spolov' za terminološko zmoto oziroma napačno dikcijo, saj naj bi ta nakazovala »*politične implikacije od ukinitve bioloških razlik med moškimi in ženskami do razvrednotenja materinstva in očetovstva, saj bi lahko v razglasitvi enakosti med spoloma očetovstvo nadomeščale ženske in materinstvo nadomeščali moški*« (NSi). Ali pa je ta termin označen kot napačen, ker »*oba spola nikoli nista bila in ne bosta enaka. Če bi bila oba spola enaka, potem človeštva sploh ne bi bilo, ker se ne bi bili zmožni razmnoževati*« (Zedinjena Slovenija). Tovrstna pojmovanja enakosti spolov niso uglašena s pojmovanjem enakosti spolov kakršne zasledimo v dokumentih evropske unije ali drugih mednarodnih dokumentih, ki urejajo to področje.

Temeljni poudarki odgovorov na drugo in tretje vprašanje s pozitivnim odnosom do opisovanega, zajeti v spodnji tabeli – kaj se analiziranim političnim strankam zdi problematično in za kaj bi si prizadevale:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | NSi | SLS | SAB | Solidarnost | SD | Zedinjena Slovenija | Levica | SMC | LMŠ | LAČiZS |
| Spodbujanje žensk na vodilnih in odločevalskih položajih ter t. i. stekleni strop |  |  | ✔ |  | ✔ |  | ✔ | ✔ | ✔ |  |
| Plačna vrzel |  | ✔ | ✔ |  | ✔ | ✔ | ✔ | ✔ |  | ✔ |
| Usklajevanje poklicnega in družinskega življenja | ✔ | ✔ |  |  | ✔ |  |  |  |  | ✔ |
| Nasilje nad ženskami in spolno nadlegovanje |  |  |  | ✔ | ✔ |  | ✔ |  |  |  |
| Delitev domačih opravil | ✔ | ✔ | ✔ |  |  |  | ✔ |  |  |  |
| Reproduktivne pravice žensk |  |  |  | ✔ |  |  | ✔ |  |  | ✔ |
| Spolni stereotipi  |  |  | ✔ | ✔ | ✔ |  | ✔ |  | ✔ |  |
| Aktivno očetovstvo |  |  |  | ✔ |  |  | ✔ |  | ✔ |  |
| Spolne kvote |  |  | ✔ |  | ✔ |  | ✔ | ✔ | ✔ |  |
| Dialog med politiko in civilno družbo |  | ✔ |  |  |  |  |  |  |  | ✔ |

Opomba: Politične stranke si posamično prizadevajo še za nekatere druge ukrepe in stojijo za še drugimi usmeritvami – v tabeli prikazanih le najbolj pogostih 10.

Spodbudno dejstvo je, da se je do premagovanja spolnih stereotipov na različne načine opredelila kar polovica političnih strank, ki so podale svoje odgovore. To pomeni, da se zavedajo korenin problematike in so jih tudi pripravljene naslavljati, začenši z vključevanjem slednjih v izobraževalni sistem. Prav tako so bile v podanih odgovorih skorajda vseprisotne tudi opredelitve do spolnih kvot – ponovno se je polovica analiziranih političnih strank zavzela ZA spolne kvote, druga polovica pa proti njihovi uveljavitvi v gospodarstvu in politiki, četudi zanje vsaj v politiki obstaja ustavna podlaga. Nekaj pozornosti je bilo namenjeno tudi potrebi po spodbujanju žensk za zasedanje vodilnih in odločevalskih položajev ter opozarjanje na učinke t. i. steklenega stropa, ki je po mnenju nekaterih strank v Sloveniji še zmeraj ne-prebit.

Iz prejetih odgovorov lahko v tem trenutku sklepamo, da stranke prav zaradi različnega razumevanja tega, kaj pomeni enakost spolov zagovarjajo tudi različne politike na tem področju. Pri tem smo lahko opazili vzporedni vsaj dve doktrini – tisto, ki termin 'enakost spolov' sprejema ter ga brez težav uporablja pri snovanju ukrepov ter tisto, ki se na vse pretege trudi izpodbijati takšno razumevanje z argumentom, da gre pri uporabi besedne zveze 'enakost spolov' za odpravljanje 'bioloških razlik', ki pa so po njihovem mnenju pomembne, potrebne in nekaj naravnega. Takšno razumevanje pa potem pri predlaganih ukrepih vodi prav v poglabljanje družbenih razlik med spoloma in utrjevanje obstoječa spolnega reda, ki temelji na moški dominaciji.

1. Odgovore na vprašanja nam je poslalo 10 od 17 analiziranih političnih strank, in sicer (stranke so razvrščene v vrstni red glede na čas prejema njihovih odgovorov): Nove Slovenije (NSi), Slovenske ljudske stranke (SLS), Stranke Alenke Bratušek (SAB), Solidarnosti, Socialnih demokratov (SD), Zedinjene Slovenije (ZS), Levice, Stranke modernega centra (SMC), Liste Marjana Šarca (LMŠ) in Liste Andreja Čuša in Zelenih Slovenije (LAČiZS), ne pa tudi od Slovenske demokratske stranke (SDS) in Demokratične stranke upokojencev Slovenije (DeSUS). [↑](#footnote-ref-1)